**ELŐTERJESZTÉS**

**Tiszavasvári Város Önkormányzata**

**Képviselő-testülete**

**2025. október 29-én**

**tartandó rendes ülésére**

Az előterjesztés tárgya: **A téli üzemeltetés rendje**

A napirend előterjesztője (előadó): Balázsi Csilla polgármester

Az előterjesztést készítette (témafelelős): Gulyásné Gáll Anita

Az előterjesztés iktatószáma: TPH/………………/2025.

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | SZMSZ 4. sz. melléklet 1.10. és 1.30. pontja |
| Szociális és Humán Bizottság | SZMSZ 5. sz. melléklet 1.16. pontja |

Az ülésre meghívni javasolt szervek, személyek:

|  |  |
| --- | --- |
| dr. Molnár Tímea intézményvezető | [szeszk@gmail.com](mailto:szeszk@gmail.com) |
| Moravszki Zsoltné intézményvezető | [ekaovoda@gmail.com](mailto:ekaovoda@gmail.com) |
| Kulcsár Lászlóné intézményvezető | vktiszavasvari@gmail.com |
| Munkácsi Ágnes intézményvezető | cseperedok@tiszavasvari.hu |
| dr. Groncsák Andrea Tiva-Szolg Kft ügyvezető | groncsakandrea@gmail.com |

Egyéb megjegyzés:

Tiszavasvári, 2025. október 20.

Gulyásné Gáll Anita

témafelelős

**Tiszavasvári Város Polgármesterétől**

4440 Tiszavasvári, Városháza tér 4. sz.

Tel.: 42/520-500, e–mail: tvonkph@tiszavasvari.hu

Témafelelős: Gulyásné Gáll Anita

**Előterjesztés**

**– a Képviselő-testület részére –**

**A téli üzemeltetés rendjéről**

**Tisztelt Képviselő-testület!**

Az elmúlt években, az energiaválság következtében jelentkező költségvetési nehézségek miatt előtérbe került az energiatudatosabb felhasználás az Önkormányzat gazdálkodásában.

Bár az energiaválság hatásai mérséklődtek az energiapiacon, a szerződéses árak általánosságban jóval kedvezőbbek az előző éviektől, azonban indokolt a téli üzemeltetés rendjének meghatározása az elkerülhető költségkiadások optimalizálása érdekében.

A Képviselő-testület az elmúlt években az önkormányzati ingatlanok vonatkozásában intézkedési tervet fogadott el az energiaválság költségvetési hatásainak kezeléséről, melynek keretein belül szabályozva lettek az önkormányzati fenntartású intézményi épületek nyitva tartása, valamint a téli üzemelés során tartandó hőmérsékleti értékek.

2024. évben a Testület e tárgyban az alábbi döntést hozta:

* Az **önkormányzati fenntartású intézményekben** a közvetlen irodai munkavégzést szolgáló helyiségekben, munkaidőben - split klíma igénybevétele nélkül – **22 fok volt tartható** azzal, hogy az éjszakai fűtés a fenntartó képviselőjével egyeztetve került beállításra az energetikus javaslata szerint.
* A **bölcsőde, óvoda és a szociális- gyermekjóléti intézmények** esetében a szakmai útmutatás volt az irányadó a fűtési hőmérsékletre vonatkozóan.
* A **Találkozások Háza,** a **Kálvin u. 7. sz. alatti Múzeum,** az **Ady E. u. 8. Térségi Szolgáltató Ház** és a **Sportcsarnok** vonatkozásában külön rendelkezések kerültek meghatározásra, melyeket a következőkben ismertetek.

*Javaslom, hogy a 2025/2026. évi fűtési szezonban is fordítsunk figyelmet az energiatudatosabb téli üzemeltetésre, azonban javaslom mérsékelni a korábbi évek szigorúbb szabályozását, figyelembe véve az energiaárak csökkenését.*

1. **Találkozások Háza**

A korábbi években, a téli időszakban csak a könyvtár földszinti része üzemelt, az épület többi része be volt zárva, csak temperáló fűtés volt biztosítva. Emiatt a Találkozások Házában folyó munka, rendezvények, civil szervezetek programjai korlátozottan voltak megtarthatóak, illetve a Polgármesteri Hivatal Házasságkötő Termében kerültek megrendezésre.

Jelenleg az épületben a TOP\_Plusz-1.2.1-21 „Élhető településközpont kialakítása” tárgyú pályázat kivitelezése folyik, mely beruházás előreláthatólag az év végére befejeződik.

Az épületben folyó munkálatok (pl. falfestés) és az Egyesített Közművelődési Intézmény és Könyvtár (továbbiakban: EKIK) működése és a már lekötött rendezvények indokolná, hogy a temperáló fűtéstől magasabb hőmérséklet legyen biztosítva egész nap.

*Javaslom, hogy a 2025/2026. évi téli időszakban a Találkozások Háza ne legyen bezárva.*

*Tekintettel a fentiekre, illetve az energia árak csökkenésére javaslom, hogy a Találkozások Háza az alábbi hőmérsékletek betartása mellett működjön a téli időszakban:*

* *a közvetlen munkavégzést szolgáló helyiségekben (könyvtár, iroda), munkaidőben - split klíma igénybevétele nélkül –* ***22 fok,***
* *az épület többi részében (nagyterem, aula, egyéb helyiségek, termek) napközben, tekintettel a különböző csoportfoglalkozásokra, rendezvényekre:* ***20 fok,***
* *az épület egészére vonatkozóan az éjszakai fűtés (zárástól, a következő napi nyitást megelőző két óráig):* ***18 fok***

1. **Kálvin úti múzeum**

A 2024/2025-ös fűtési szezonban a közvetlen munkavégzést szolgáló helyiségek kivételével a Vasvári Pál Múzeum Tiszavasvári, Kálvin u. 7. szám alatti épületében nyitva tartás alatt 18 fok volt meghatározva azzal, hogy zárástól a következő napi nyitást megelőző egy óráig 15 fokot kellett tartani. A múzeum épületében a foglalkozások idejére 20 fok volt engedélyezve.

*Javaslom, hogy a Kálvin úti múzeum az alábbi hőfokok tartása mellett működjön a téli időszakban:*

* *a közvetlen munkavégzést szolgáló helyiségekben:* ***22 fok,***
* *az épület többi részében napközben:* ***18 fok,***
* *múzeumi foglalkozások esetén:****20 fok***
* *az épület egészére vonatkozóan az éjszakai fűtés (zárástól, a következő napi nyitást megelőző két óráig):* ***15 fok***

1. **Ady Endre u. 8. szám alatti Térségi Szolgáltató Ház**

2024. november 15. – 2025. április 01. napja között az épület bezárásra került, a fűtési rendszer fagyveszély üzemmódban üzemel (7 fok). A múzeum eseti jelleggel, előre egyeztetett időpontban volt látogatható azon időpontig, amíg ezt a belső hőmérséklet engedte.

Jelenleg csak az épület földszinti része van ténylegesen használva a Vasvári Pál Múzeum által. Az emeleti részen lévő irodák nincsenek hasznosítva. A Vöröskereszt, az általuk korábban használt irodából kiköltözött, a Katasztrófavédelem képviselője pedig ténylegesen nem tartózkodik az irodában.

Az EKIK vezetőjének tájékoztatása alapján a múzeumi műtárgyaknak legalább 16 fokos hőmérsékletet kellene biztosítani. Az épület falazatának állapota is jelentősen megromlott az elmúlt évek fűtetlen időszakai miatt.

*Javaslom, hogy a Térségi Szolgáltató Ház az alábbi hőfok tartása mellett működjön a téli időszakban:*

* *az épület egészére vonatkozóan a nap 24 órájában:* ***16 fok***

1. **Sportcsarnok**

A hőszivattyú működtetése az energetikus szakvéleménye alapján nem volt javasolt, így a sportcsarnok fűtése kizárólag gáz energia igénybevételével történt.

A Városi Sportcsarnok épületét sporttevékenység végzése céljából elsődlegesen a következő egyesület/intézmény használhatta:

* Tiszavasvári Sport Egyesület (utánpótlás neveléssel)
* Nyíregyházi Szakképzési Centrum Tiszavasvári Szakképző Iskola és Kollégium

Az ingatlan használatba adása – mivel a TIVA-SZOLG Kft. üzemelteti a Sportcsarnokot - a TIVA-SZOLG Kft. vezetőjének hatáskörében, megállapodásban rögzítve, vele előre egyeztetve, általa meghatározott feltételekkel történhetett.

A hőmérséklet **16 fokban** volt meghatározva.

A **Sportcsarnok épületének díjszabása** - tekintettel a 16 fokra - 2024. november 1. napjától 2025. június 30. napjáig az elfogadott használati díjszabástól eltérően **kedvezményesen volt megállapítva**, alábbiak szerint:

A **Nyíregyházi Szakképzési Centrum Tiszavasvári Szakképző Iskola és Kollégium** sportcsarnok használatával kapcsolatban a következő döntés volt 2024-ben: Az önköltségszámítás alapján számított bruttó 22.419 Ft/ óra bérleti díj helyett – különös tekintettel az oktatási közfeladat ellátására – kedvezményesen, **bruttó 10.000 Ft/óra bérleti díj** ellenében volt biztosítva, teljesítés igazolás alapján, figyelembe véve az erre az évre vonatkozó egyéb bevételét a cégnek.

A **Tiszavasvári Sport Egyesület** sportcsarnok használatával kapcsolatban a következő döntés volt 2024-ben: Az önköltségszámítás alapján számított bruttó 22.419 Ft/ óra bérleti díj helyett kedvezményesen **bruttó 13.000-Ft/óra bérleti díj** ellenében volt biztosítva, teljesítés igazolás alapján, figyelembe véve az erre az évre vonatkozó egyéb bevételét a cégnek.

A szerződéses időtartam tekintetében a felek eltérhettek, amennyiben a TAO támogatási ütem azt indokolttá teszi.

Az **egyéb sporttevékenységet** végzőkre vonatkozóan az alábbi döntés volt 2024-ben:

A bérleti díj **bruttó 15.000 Ft/óra** volt, teljesítés igazolás alapján, figyelembe véve az erre az évre vonatkozó egyéb bevételét a cégnek.

A kedvezményből adódó többlet költségeket a TIVA-SZOLG Kft. viselte.

Önköltségszámítás alapján a csarnok jelenlegi **rezsióradíja** (üzemeltetési költség/üzemeltetési órák száma Ft/óra) nettó 17.350.-Ft/óra, **bruttó 22.035 Ft/ óra** – a már benyújtott igények alapján - tervezett kihasználtság mellett.

*Javaslom, hogy a Sportcsarnok a 2025/2026. évi téli időszakra vonatkozóan az alábbiak szerint működjön:*

*A korábbi évekhez hasonlóan a sportcsarnok fűtése kizárólag gáz energia igénybevételével történjen.*

*Az épület egészében javaslom a* ***18 fok*** *biztosítását.*

*Tekintettel arra, hogy a Sportcsarnokban a hőmérséklet 18 fokra lesz módosítva, ezért - az előző évektől eltérően - nem javaslom a kedvezményes bérleti díjjal történő hasznosítást.*

1. **Volt büdi iskola**

Jelenleg a volt büdi iskola épülete hasznosítatlan. Tekintettel arra, hogy az épület fűtésrendszeréből nem lehet teljesen leengedni a vizet, ezért szükséges temperáló fűtést biztosítani, ha tartósan -5 fok alá esik a hőmérséklet.

*Javaslom, hogy a téli időszakban a volt büdi iskola fűtése* ***7 fok****-ban kerüljön beállításra, amennyiben a külső hőmérséklet tartósan -5 fok alatti. A TIVA-SZOLG Kft. feladat legyen az épület fűtésének ellenőrzése.*

Kérem a Képviselő-testületet, hogy hozza meg döntését a téli üzemeltetéssel kapcsolatban.

Tiszavasvári, 2025. október 20.

**Balázsi Csilla polgármester**

**HATÁROZAT-TERVEZET**

**TISZAVASVÁRI VÁROS ÖNKORMÁNYZATA**

**KÉPVISELŐ-TESTÜLETÉNEK**

**……./2025. (……..) Kt. számú**

**határozata**

**A téli üzemeltetés rendjéről**

Tiszavasvári Város Önkormányzatának Képviselő-testülete „A téli üzemeltetés rendjéről” megnevezésű előterjesztéssel kapcsolatban az alábbi döntést hozza:

A Képviselő-testület **dönt arról**, hogy a **2025/2026. évi téli időszakban** nem zárja be az önkormányzati fenntartású intézményeket, azonban az energiatudatosságra törekedve ezen intézmények vonatkozásában az alábbi szabályozásokat határozza meg:

**1. Intézményi munkavégzés helyszíne/iroda**

1.1 Az **önkormányzati fenntartású intézményekben** a közvetlen irodai munkavégzést szolgáló helyiségekben, munkaidőben - split klíma igénybevétele nélkül – **22 fok tartható** azzal, hogy az éjszakai fűtés a fenntartó képviselőjével egyeztetve kerül beállításra az energetikus javaslat szerint.

1.2. A **bölcsőde, óvoda és a szociális- gyermekjóléti intézmények** esetében a szakmai útmutatás szerinti hőmérsékletet kell tartani, egyeztetve a fenntartóval.

1.3. Felkéri a Polgármestert, hogy a döntésről tájékoztassa az intézményvezetőket.

Határidő: esedékességkor Felelős: Balázsi Csilla polgármester

önkormányzati intézményvezetők

**2.1. Találkozások Háza / EKIK**

A Képviselő-testület dönt arról, hogy a Találkozások Háza a 2025/2026. évi téli időszakban nem kerül bezárásra.

A Találkozások Háza a téli időszakban az alábbi hőmérsékletek betartása mellett működhet:

* a közvetlen munkavégzést szolgáló helyiségekben (könyvtár, iroda), munkaidőben - split klíma igénybevétele nélkül – **22 fok,**
* az épület többi részében (nagyterem, aula, egyéb helyiségek, termek) napközben, tekintettel a különböző csoportfoglalkozásokra, rendezvényekre: **20 fok,**
* az épület egészére vonatkozóan az éjszakai fűtés (zárástól, a következő napi nyitást megelőző két óráig): **18 fok.**

**2.2. Vasvári Pál múzeum Kálvin u. 7. / EKIK**

A Képviselő-testület dönt arról, hogy a Tiszavasvári, Kálvin u. 7. sz. alatti Vasvári Pál Múzeum a 2025/2026. évi téli időszakban az alábbi hőfokok tartása mellett működhet:

* a közvetlen munkavégzést szolgáló helyiségekben: **22 fok,**
* az épület többi részében napközben: **18 fok,**
* múzeumi foglalkozások esetén: **20 fok**
* az épület egészére vonatkozóan az éjszakai fűtés (zárástól, a következő napi nyitást megelőző két óráig): **15 fok**

2.3. A Képviselő-testület felkéri az EKIK intézményvezetőjét, hogy a 2. pontban feltüntetett intézmények esetében a fűtési rendszer beállításában a korábbi évekhez hasonlóan járjon el, együttműködve a fenntartó képviselőjével.

Határidő: esedékességkor Felelős: Balázsi Csilla polgármester

Kulcsár Lászlóné intézményvezető

**3. A Tiszavasvári, Ady E. u. 8. sz. alatti Térségi Szolgáltató Ház**

A Képviselő-testület dönt arról, hogy a Térségi Szolgáltató Ház a 2025/2026. évi téli időszakban nem kerül bezárásra, az épület a téli időszakban **16 fok** biztosítása mellett üzemel.

**4. Sportcsarnok**

4.1. A Képviselő-testület dönt arról, hogy a sportcsarnok fűtése a 2025/2026. évi téli időszakban is kizárólag gáz energia igénybevételével történik.

Az épület a téli időszakban **18 fok** biztosítása mellett üzemel, a központi fűtés éjszakai üzeme a fenntartó képviselőjével együtt kerül beállításra energetikus javaslata szerint.

Az ingatlan használatba adása a TIVA-SZOLG Kft. vezetőjének hatáskörében, megállapodásban rögzítve, vele előre egyeztetve, általa meghatározott feltételekkel történhet.

4.2.A Képviselő-testület dönt arról, hogy a Sportcsarnok épületének **díjszabása** 2025. november 1. napjától 2026. június 30. napjáig **nem módosul,** ezért – a korábbi évektől eltérően - a Nyíregyházi Szakképzési Centrum Tiszavasvári Szakképző Iskola és Kollégium, a Tiszavasvári Sport Egyesület és az egyéb sporttevékenységet végzők részére a Képviselő-testület nem biztosít kedvezményes bérleti díjat.

Felkéri a polgármestert, hogy a TIVA-SZOLG Kft. vezetőjét tájékoztassa a Testület döntéséről.

Határidő: esedékességkor Felelős: Balázsi Csilla polgármester

dr.Groncsák Andrea TIVA-SZOLG Kft. ügyvezetője

**5. Egészségügyi létesítmények**

A Képviselő-testület dönt arról, hogy – eltérő szabályozás hiányában - az önkormányzati fenntartású, a TIVA-SZOLG Kft. és a Kornisné Központ üzemeltetésében lévő egészségügyi létesítmények **váróhelyiségeiben, közösségi helyiségeiben 21 fok, vizsgáló helyiségekben klíma rásegítéssel 23 fok tartható.**

Felkéri a polgármestert, hogy tájékoztassa a TIVA-SZOLG Kft. és a Kornisné Központ vezetőjét a Testület döntéséről.

Határidő: azonnal Felelős: Balázsi Csilla polgármester

dr.Groncsák Andrea TIVA-SZOLG Kft. ügyvezetője

dr.Molnár Tímea Kornisné Központ vezetője

**6. Volt büdi iskola épülete**

A Képviselő-testület dönt arról, hogy a téli időszakban a volt büdi iskola fűtése **7 fok** legyen, amennyiben a külső hőmérséklet tartósan -5 fok alatti.

A TIVA-SZOLG Kft. feladat az épület fűtésének ellenőrzése.

Felkéri a polgármestert, hogy tájékoztassa a TIVA-SZOLG Kft. vezetőjét a Testület döntéséről.

Határidő: azonnal Felelős: Balázsi Csilla polgármester

dr.Groncsák Andrea TIVA-SZOLG Kft. ügyvezetője